**Ева Паўлаўна Левіна-Розенгольц** (29 мая 1898, Віцебск — 18 жніўня, 1975, Масква) — савецкая мастачка і графік. Брала ўдзел у Першай і Другой Усебеларускіх мастацкіх выстаўках.

Біяграфія
---------

Нарадзілася 29 мая (10 чэрвеня) 1898 года ў Віцебску. У 1914 годзе скончыла Аляксееўскую гімназію ў Віцебску. Наведвала заняткі ў школе Юдаля Пэна.

У час Першай сусветнай вайны — сястра міласэрнасці ў ваенна-палявым шпіталі. У 1917 атрымала дыплом зубнога лекара ў Томскім універсітэце. У 1917—1918 гадах жыла ў Маскве, брала ўрокі малявання і скульптуры ў Сцяпана Эрзі. У 1919 годзе вярнулася ў Віцебск.

У 1920 годзе пераехала ў Маскву. Працягнула мастацкую адукацыю ў студыі Ганны Галубкінай, у тым жа годзе паступіла ў ВХУТЕМАС — у майстэрню Роберта Фалька, якую скончыла у 1925 са званнем мастака і правам загранічнай паездкі. У 1923—1931 гадах была замужам за пісьменнікам Барысам Левіным. У сакавіку 1925 года экспанавала свае работы на выстаўцы таварыства «Маскоўскія жывапісцы». Брала ўдзел у Першай Усебеларускай мастацкай выстаўцы ў Менску (1925) з працамі «Яўрэі» і «Натуршчыца».

У 1926 годзе едзе ў Лондан да брата А. Розенгольца, які выконваў абавязкі паўнамоцнага прадстаўніка ў Вялікабрытаніі; па шляху спыняецца ў Парыжы, наведвае Луўр. Працуе ў прадстаўніцтве; наведвае лонданскія музеі, захапляецца жывапісам Уільяма Цёрнера. У канцы 1926 года вяртаецца ў Маскву.

У 1927 годзе брала ўдзел у Другой Усебеларускай мастацкай выстаўцы з працамі «Эцюд да партрэта», «Старая» і пяццю акварэлямі. У 1927—1928 гадах брала ўдзел у выстаўках таварыства «Рост» і «Аб’яднанні мастакоў-грамадоўцаў» у Маскве. У 1929 годзе паступіла на вышэйшыя педагагічныя курсы пры ВХУТЕИНе. З 1932 года працавала мастаком па роспісы тканін на Дарагамілаўскай фабрыцы, з 1934 года — старшай кансультанткай па афармленні тканін пры Наркамлегпраме. У 1937 годзе былі арыштаваныя два яе браты, звольнена з працы. 1938—1941 годах працуе ў капіравальным цаху Цэнтральнага бюро Маскоўскага саюза мастакоў.

З пачатку Вялікай Айчыннай вайны — у эвакуацыі ў Чыстапалі. У 1942 годзе вярнулася ў Маскву. Надалей працуе ў капіравальным цаху Цэнтральнага бюро Маскоўскага саюза мастакоў, бярэ ўдзел у выстаўках саюза.

У жніўні 1949 года была арыштавана ў Віцебску, дзе працавала стаматолагам, і Асаблівай Нарадай пры МДБ СССР асуджаная на 10 гадоў ссылкі, якую адбывала у Краснаярскім краі. У 1949—1954 гадах працавала на лесапавале, маляркай, санітаркай, медсястрой. У 1954—1956 гадах працавала у Карагандзе мастаком-дэкаратарам Казахскага драматычнага тэатра. У 1956 годзе была рэабілітавана і вярнулася ў Маскву.

1956—1974 гадах стварае цыклы «Дрэвы», «Балоты», «Людзі», «Неба», «Партрэты», «Фрэскі», «Пластычныя кампазіцыі», «Краявіды». Ездзіць у Ленінград, Калугу, Баравіцкі. Дзяржаўны музей выяўленчых мастацтваў імя А. С. Пушкіна набывае адзінаццаць яе твораў. Стварае кароткія паэтычныя замалёўкі.

Памерла 18 жніўня 1975 года. Пахавана на Вастракоўскіх могілках.

Сям’я
-----

* Бацька — Павел (Файвель) Нахімавіч Розенгольц, купец 2-й гільдыі. Маці — Клара (Цыўя) Абрамаўна Фрумсан, мастачка выкладала маляванне ў школе.
* Брат — Аркадзь Розенгольц, наркам знешняга гандлю СССР. Ева ўзяла на выхаванне яго дзяцей Наталлю і Зою пасля арышту брата ў 1937 годзе.
* Брат — Герман Павлавіч Розенгольц (1895—1959), прафесар і загадчык кафедрай мікрабіялогіі Молатаўскага медыцынскага інстытута, дырэктарка інстытута мікрабіялогіі і эпідэміялогіі ў Молатаве.
* Муж — Барыс Міхайлавіч Левін, пісьменнік.
	+ Дачка — Алена Барысаўна Левіна (нар. 1929), геолаг, географ, мастацтвавед.
* Дваюрадная сястра — паэтэса Алена Міхайлаўна Шырман.
* Дзядзька (са стараны маці) — Нахім Абрамавіч Фрумсан (1873—1949) — быў оперным спеваком (лірыка-драматычны тэнар), салістам Марыінскага тэатра, вядомым па сцэнічным псеўданіме «Мікалай Растоўскі»; іншы дзядзька — Арон Абрамавіч Фрумсан (Югаў, 1886—1954), сацыял-дэмакрат.

Творчасць
---------

З сярэдзіны 1930-х гадоў працавала ў тэхніцы пастэлі. У 1956—1974 гадах займалася выключна станковай графікай, аддавала перавагу тушавым малюнкам кутасом ці пяром, а таксама пастэлі. У 1937 годзе ўдзельнічала ў афармленні Савецкага павільёна на Сусветнай выстаўцы ў Парыжы. Творчасць мастачкі таксама прадстаўленая ў калекцыі Дзяржаўнай Траццякоўскай галерэі, у многіх расійскіх і замежных прыватных зборах.

Зноскі
------

1. 1 2  Dictionary of Women Worldwide: 25,000 Women Through the Ages / A. Commire, D. Klezmer — Detroit: Gale, Yorkin Publications, 2006. — 2572 p. — ISBN 978-0-7876-7585-1<a href='https://wikidata.org/wiki/Track:Q18608895'></a><a href='https://wikidata.org/wiki/Track:Q2077283'></a><a href='https://wikidata.org/wiki/Track:Q12439'></a><a href='https://wikidata.org/wiki/Track:Q4768240'></a><a href='https://wikidata.org/wiki/Track:Q107407429'></a><a href='https://wikidata.org/wiki/Track:Q105802405'></a>
2. ↑  Розенгольц (Фрумсон) Цивия (Клара) Абрамовна
3. ↑  «Люблю в пристанище я это заходить...» | Журнал «ТРЕТЬЯКОВСКАЯ ГАЛЕРЕЯ» **(нявызн.)**. *www.tg-m.ru*.
4. ↑  Каталог 1-й Усебеларускай мастацкай выстаўкі. Менск, 1925.
5. ↑  Каталог 2-й Усебеларускай мастацкай выстаўкі. Менск, 1927.
6. ↑   Архівавана 9 кастрычніка 2019.
7. ↑  По страницам школьного дневника Лены Левиной (1941 год) **(нявызн.)**. *urokiistorii.ru*.


|  |  |  |  |
| --- | --- | --- | --- |
| ⚙️  | 

| Нарматыўны кантроль |
| --- |
| GND: 121955362 · ISNI: 0000 0000 5539 3711 · LCCN: n99035572 · NKC: jx20080211018 · SUDOC: 147777763 · VIAF: 59953421 |

 |